Í Vestmanna kommunu búgva 1.216 fólk. Í fólkaskúlanum ganga 228 næmingar. Umframt fólkaskúlan er fiskivinnuskúli í bygdini (Føroya Yrkisskúli fyri Fiskiídnað og Havbúnað). Á fiskivinnuskúlanum ganga vanliga millum 30 og 40 næmingar, í løtuni er næmingatalið 35. Til bygdina hoyra fimm størri fiskifør og nøkur fiskifør undir 20 skrásett bruttotons. Á fjørðinum eru tvær alistøðir og á landi eru tvey flakavirki, harav annað í stóran mun er sláturvirki, sum tekur ímóti og hagreiðir alifisk. Í bygdini er ein útflutningsfyritøka, eitt plastvirki, skipasmiðja, oljugoymsla, fleiri fyritøkur í byggivinnuni, bilverkstøð og aðrar tænastu- og ídnaðarfyritøkur, umframt stóra vatnorkuverkið hjá SEV. Grundvøllurin undir landsumfatandi felagskommunala elfelagið varð í síni tíð lagdur í Vestmanna. Har er banki og sparikassi, gistingarhús, samkomuhús, ítróttarhøll, kirkja, prestur og prestagarður, kommunulækni og læknaviðtaluhøli, eldrasambýli, dagtilhald fyri eldri, undirhús, ungmannafelag, sangkór, bridgefelag og talvfelag. Í skúlanum er innbygdur svimjihylur og var hesin, sum er bygdur í 1950, tann fyrsti innilokaði svimjihylurin í Føroyum. Í Vestmanna er ferjulega og ferðafólkafarstøð. Alt sambandið millum Vágar, og floghavnina í Vágum, og restina av Føroyum, gongur um Vestmanna. Brævstøðin í Vestmanna lat upp 1. juli 1903. Fyrsti brævstøðarmaðurin var Jógvan Winther. Hann var sonur táverandi sýslumannin í Vestmanna, Niels Kristoffer Winther, sum var ættaður av Sandi. Jógvan Winther keypti gomlu sýslumanshúsini og hevði postin har. Um Jógvan Winther vita vit annars, at hann m. a. arbeiddi hjá kenda vinnulívsmanninum Ólavi á Heygum í Vestmanna, at hann flutti úr Vestmanna heim á Sand í 1923 og tók við sum sýslumaður í Sandoyar Sýslu 1. mars ella 1. apríl 1923. Tá Jógvan Winther fór úr Vestmanna, gjørdist Niels Kristoffer Poulsen, ættaður úr Skopun, men giftur í Vestmanna, nýggjur brævsavnari í bygdini. Hann hevði útbúgving sum stýrimaður og sigldi nógv sum flaggskipari við norskum hvalabátum, og tí var tað í stóran mun konan, sum tók sær av postinum. Hetta fáa vit at vita frá abbasoninum, Jógvan Durhuus, sum eisini greiðir frá, at abbi hansara sjálvur annar gekk burtur á Barðinum í 1932. Tá yvirtók omma hansara, Kristianna Poulsen, ábyrgdina av postinum, greiðir Jógvan Durhuus frá. Við skrivi frá "Tórshavnar Postkontóri" dagfest 29. november 1932 verður Kristianna Poulsen sett í starvið sum brævsavnari í Vestmanna. Sáttmálin millum postverkið og Kristionnu Poulsen er galdandi frá 1. november 1932. Tann 31. januar 1955 verður Kristianna Poulsen eftir umsókn loyst úr starvinum og dóttir hennara, Anna S. Durhuus varð sett í starv sum postavgreiðsluleiðari. Hon sat í starvinum til 30. apríl 1960. Tann 1. mai 1960 tók núverandi postavgreiðsluleiðarin, Jógvan Durhuus við ábyrgdini av posthúsinum í Vestmanna; hann er sonur Onnu S. Durhuus. Sambært skjølum hjá postverkinum verður ein leigusáttmáli gjørdur millum postverkið og Kristionnu Poulsen um leigu av hølum til posthúsið. Leigusáttmálin, sum er dagfestur 22. juli 1954, tekur við 1. januar 1955 og kann ikki sigast upp fyrr enn til 31. desember 1969. Sambært Jógvani Durhuus er helst talan um ein nýggjan leigusáttmála, sum verður gjørdur í sambandi við, at húsini um hetta mundið verða umbygd og útbygd fyri at nøkta hølistørvin hjá postverkinum. Hetta hongur helst saman við eina ætlan um at umskipa brævstøðina í Vestmanna til postavgreiðslu. Stórt trýst varð lagt á leiðsluna í postverkinum fyri at fáa postavgreiðslu í Vestmanna. Í skrivi dagfest 6. oktober 1949 til Johan Danielsen, postmeistara, ger kommunustýrið vart við ynski um at fáa postavgreiðslu í bygdini. Tann 28. desember 1949 senda keypmenn og aðrir vinnulívsmenn í bygdini skriv við sama ynski. Undir ynskinum standa nýggju undirskriftir. Tann 5. januar 1950 verður skriv sent frá "Tórshavnar Postkontóri" til aðalstýrið í Keypmannahavn um spurningin. Og 1. februar 1955 gjørdist postavgreiðslan í Vestmanna veruleiki. Í einum skrivi frá "Tórshavnar Postkontóri" dagfest 23. juni 1954, verður sagt frá, at posturin til og av Slættanesi framyvir verður sendur um Vestmanna. Hetta, saman við tí, at elfelagið SEV fór undir stóra vatnorkuútbygging nærhendis bygdini fyrst í fimmtiárunum, og so áheitaninar frá kommunustýrinum og vinnulívsfólki í kommununi um at fáa postavgreiðslu í bygdini, vóru helst avgerandi fyri, at posthúsið 1. februar 1955 varð umskipað frá at vera brævstøð til at vera postavgreiðsla. Sambært einum skrivi til postavgreiðsluleiðaran í Vestmanna dagfest 27. august 1969, hevur ætlan verið um, aftur at gera posthúsið í Vestmanna til brævstøð. Í skrivinum verður sagt: "at postvæsenet har planer om fra den 1. januar næste år at omdanne postekspeditionen i Vestmanna til brevsamlingssted, at posthusbestyreren skal selv skaffe lokale til posthuset og at postvæsenet vil selv aflønne det personale, der udfører omdelingen." Av hesum varð bert tað seinasta sett í verk, nevniliga at postverkið fór at gjalda lønina beinleiðis til starvsfólkini. Á posthúsinum í Vestmanna starvast nú fimm fólk, tvey eru inni á posthúsinum, meðan trý ganga við posti. Posthúsið hevur avgreiðslutíð hvønn gerandisdag, uttan leygardag, og avgreiðslutíðin er frá kl. 09.00 til kl. 15.00